Mak
Jisas i givim kaikai long 4000 manmeri.
8
1-3Long dispela taim planti manmeri i kam bung gen, na ol i no gat kaikai. Olsem na, Jisas i singautim ol disaipel bilong Em na Em i tokim ol olsem, “Mi pilim sori long ol dispela manmeri. Ol i stap 3-pela de pinis wantaim Mi na ol i no gat kaikai. Sapos Mi salim ol i go bek long haus bilong ol ating ol inap i dai long rot. Sampela ol i bin wokabaut i kam longwe.
4Na ol disaipel i bekim olsem, “Yumi stap longwe long ol taun nabaut. Olsem na, yumi bai kisim kaikai we na yumi givim ol manmeri?”
5Na Jisas i askim ol, “Yupela i gat hamas bret i stap?”
Na ol i tok, “7-pela.”
6Na Jisas i tokim ol manmeri olsem, “Yupela olgeta sindaun long graun.” Na Em i kisim dispela 7-pela bret na Em i tok tenkyu long God na Em i brukim bret na Em i givim ol disaipel. Na ol disaipel i tilim bret i go kam long ol manmeri. 7Ol i gat sampela liklik pis i stap, na Jisas i kisim na Em i tok tenkyu long God bilong dispela kaikai tu, na Em i tokim ol disaipel olsem, “Yupela tilim long ol manmeri.” 8Na olgeta manmeri i kaikai na ol i pulap. Na bihain, ol disaipel i raun na kisim ol hap bret ol manmeri i lusim na ol i pulimapim 7-pela basket. 9Na namba bilong ol dispela manmeri i stap em i 4000. Orait, Jisas i salim ol manmeri i go, 10na Em wantaim ol disaipel i kalap long liklik sip na ol i go long hap bilong Dalmanuta.
11Na ol Farisi i kam long Jisas na ol i kwestenim Em. Ol i laik traim Jisas na ol i askim Jisas long kamapim wanpela sain i kam long heven na ol i ken i lukim. 12Jisas i bel hevi na autim win na Em i tokim ol olsem, “Long wanem as dispela jeneresen i laik lukim ol sain i kam long heven? Mi tok tru long yupela, wanpela sain i no inap kamap bilong ol.” 13Na Jisas i lusim ol Farisi na Em i kalap long liklik sip na Em i go long hap sait bilong raunwara.
Yis bilong ol Farisi wantaim Herot.
14Ol disaipel i bin lusim tingting na ol i no kisim bret i kam wantaim. Ol i gat wanpela bret tasol i stap long sip. 15Na Jisas i givim wanpela stia tok long ol na Em i tok, “Yupela was gut, na yupela lukaut long yis bilong ol Farisi na Herot.”
16Na ol disaipel i diskasim dispela stia tok namel long ol yet na ol i tok, “Mipela no gat bret na ating long dispela as Jisas i mekim dispela tok, a?”
17Na Jisas Em i save long diskas bilong ol na Em i askim ol olsem, “Olsem wanem yupela tok yet long yupela i no gat bret? Ating yupela no lukim yet na yupela no klia yet, a? Ating bel bilong yupela i strong tumas, a? 18Ating yupela i gat ai i stap tasol yupela no lukluk na yupela i gat ia i stap tasol yupela no harim, a? Na yupela no save holim tingting, a? 19Taim Mi bin brukim 5-pela bret na givim ol 5000 manmeri, orait hamas basket yupela i bin pulimapim long kaikai ol i bin lusim, a?”
Na ol disaipel i bekim olsem, “12-pela.”
20Na Jisas i tok olsem, “Taim mi bin brukim 7-pela bret na givim ol 4000 manmeri, orait hamas basket yupela i bin pulimapim long kaikai ol i bin lusim, a?”
Na ol i bekim olsem, “7-pela.”
21Na Jisas i tokim ol olsem, “Orait, olsem wanem yupela no save yet?”
Jisas i oraitim wanpela aipas man long Betsaida.
22Ol i kamap long Betsaida na sampela manmeri i kisim wanpela aipas man i kam. Na ol i askim Jisas olsem, “Plis, Yu tasim em.” 23Orait, Jisas i holim han bilong dispela man na Em i kisim em i go autsait long banis bilong taun. Na Em i spet long ai bilong dispela man na Em i putim han long em, na Em i tok, “Yu lukim wanpela samting o nogat?”
24Na em i apim het na lukluk na em i tok olsem, “Mi lukim manmeri, tasol ol i olsem diwai na ol i wokabaut.”
25Orait, Jisas i putim han gen long ai bilong dispela man. Nau ai bilong em i op olgeta na em i lukluk gut na olgeta samting i stap ples klia long ai bilong em. 26Na Jisas i salim em i go bek gen long haus bilong em na Em i tokim em olsem, “Yu no ken i go insait long taun.”
Nau Pita i klia olsem Jisas Em i Krais.
27Jisas wantaim ol disaipel bilong Em ol i go long ol hauslain i stap klostu long taun Sisaria Filipai. Ol i wokabaut long rot i go na Jisas i askim ol olsem, “Ol manmeri i tingim Mi husat?”
28Na ol i bekim olsem, “Sampela manmeri i tingim Yu Jon bilong baptais. Na sampela i tingim Yu Elaija. Na sampela i tingim Yu wanpela bilong ol profet.”
29Na Jisas i tok, “Na yupela? Yupela tingim Mi husat?”
Na Pita i bekim olsem, “Yu Krais.”
30Na Jisas i tok strong olsem, “Yupela save long Mi, tasol yupela no ken i tokim ol manmeri.”
Jisas i tokaut long dai bilong Em.
31Na Jisas i stat nau na skulim ol disaipel olsem, Pikinini Bilong Man i mas kisim kain kain hevi, na ol bikman na ol hetpris na ol tisa bilong lo ol bai givim baksait long Em, na ol bai kilim Em i dai na Em bai i kirap bek gen long 3-pela de. 32Jisas i bin tok klia long ol dispela samting na Pita i kisim Jisas na tupela i go long hapsait liklik na Pita i krosim Jisas.
33Tasol, taim Jisas i tanim na lukim ol disaipel Em i krosim Pita olsem, “Satan, yu go long baksait bilong Mi. Yu no bihainim tingting bilong God, nogat. Yu bihainim tingting bilong ol manmeri.”
34Orait, Jisas i singautim ol manmeri na ol i kam klostu long Em na ol disaipel tu i kam klostu. Na Jisas i tokim ol olsem, “Wanem manmeri i laik bihainim Mi, orait em i mas daunim laik bilong em yet na kisim diwai kros bilong em na bihainim Mi. 35Long wanem? Manmeri i laik holim laip bilong em na stap gut, orait em bai lusim laip bilong em. Tasol, manmeri i lusim laip bilong em bilong bihainim Mi na bilong bihainim gutnius bilong Mi, orait em bai kisim laip. 36Sapos wanpela man i kisim olgeta samting bilong dispela graun, tasol laip bilong em yet i lus, orait dispela i gutpela bilong wanem samting? 37Na tu, sapos laip bilong wanpela man i lus, orait em bai givim wanem pe bilong kisim bek gen? 38Yumi stap long taim nogut we planti manmeri i kamap olsem pamuk manmeri na planti manmeri i mekim pasin nogut. Na sapos nau long dispela kain taim wanpela man i sem long Mi na long tok bilong Mi, orait bihain, Pikinini bilong Man bai sem long em taim Em i kam. Na taim Em i kam olgeta bikpela na gutpela samting bilong Papa bilong Em bai karamapim Em, na Em bai kam wantaim ol holi ensel.”
mos_Latn tpi_Latn unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn